PRANEŠIMAS ŽINIASKLAIDAI  
2025 m. balandžio 25 d.

**Ką apie pinigus byloja liaudies išmintis ir ką sako ekspertai?**

**Apie pinigus egzistuoja daugybė patarlių ir posakių, kurie yra įsitvirtinę giliai mūsų sąmonėje. Turbūt kiekvienas yra girdėjęs posakius „laikas – pinigai“, „šykštus moka du kartus“ ir daugelį kitų. Kurie iš šių pasakymų tėra mitai, o kurie – vertingos finansų išminties šaltinis, atsako „Luminor“ banko kasdienės bankininkystės vadovė Aušrinė Mincienė**

**Kur dideli turtai – ten didelės bėdos**

Neabejotina, kad kuo daugiau pinigų sutaupome, tuo didesnė tampa mūsų atsakomybė: turime įvertinti rizikas, priimti apgalvotus investicinius sprendimus, atsakingai valdyti savo finansus. Vis dėlto, išmintingai valdomi pinigai gali suteikti saugumo jausmą ir atverti naujų galimybių, sako „Luminor“ ekspertė: „Tad pinigų nereikia bijoti ar jų vengti, o verčiau išmokti su jais elgtis protingai – investuoti taip, kad jų vertė augtų“.

**Kas nerizikuoja, tas negeria šampano**

Šis posakis gali atspindėti ir vieną iš investavimo pagrindų – bet koks taupymo būdas, kuris ilgainiui gali atnešti grąžą ir leidžia pinigams „dirbti už jus“, prisideda prie finansinės gerovės kūrimo. Investavimas visuomet susijęs su rizika, tačiau laikyti santaupas „po pagalve“ ir niekur jų neinvestuoti nerekomenduotina, nes dėl infliacijos jūsų pinigai praras vertę.

„Šį principą naudinga prisiminti ir taupant pensijai – laisvus pinigus svarbu nukreipti į pelningus instrumentus, tokius kaip taupymo sąskaitos, II ir III pakopos pensijų fondai, akcijos, obligacijos ar ETF (biržoje prekiaujami fondai)“, – sako A. Mincienė.

**Nesidžiauk radęs, neverk pametęs**

Žmonės, kurie didelius turtus gauna staiga – paveldėjimo, sėkmės ar netikėtų aplinkybių būdu – neretai juos taip pat greitai ir praranda. Taip nutinka dėl finansinės disciplinos stokos – net ir didelės sumos be aiškaus plano gali greitai išgaruoti. Todėl svarbu išmanyti, kaip išsaugoti ir auginti savo finansus, pažymi A. Mincienė.

„Norint ilguoju laikotarpiu išsaugoti savo finansinį stabilumą, būtina išmokti tinkamai valdyti pinigus. Gavus neįprastai didelę sumą pinigų, pirmiausia rekomenduojama juos visus atsidėti į šalį ir bent keletą mėnesių nieko su jais nedaryti, taip save apsaugant nuo impulsyvių sprendimų. Praėjus šiam laikui, verta bent dalį sumos skirti nenumatytiems atvejams – atsidėti finansinio rezervo, arba „pagalvės“, kaupimui. Rekomenduojamas tokių santaupų kiekis – 3–4 mėnesių atlyginimai, idealiu atveju – net ir 6. Turint finansinę „pagalvę“, galima pradėti investuoti į kitas priemones – pavyzdžiui, terminuotuosius indėlius, fondus, akcijas ir taip diversifikuoti savo finansinį portfelį“, – paaiškina „Luminor“ ekspertė.

**Laikas – pinigai**

Laikas yra vienas svarbiausių finansinių išteklių. Kuo anksčiau pradedame taupyti ar investuoti, tuo daugiau naudos galime gauti, pažymi A. Mincienė.

„Pavyzdžiui, jei nuo 25 metų kas mėnesį į III pakopos pensijų fondą investuojate po 50 eurų, iki pensijos galėtumėte sukaupti apie 155 434 eurus (darant prielaidą, kad pensijų fondo grąža siekia 8 proc. per metus). Na, o pradėjus tik nuo 40 metų, suma sumažėtų apie 72 proc. Be to, investuoti galima pradėti dar vaikystėje – atžalai atidarius atskirą sąskaitą ir mokant tvarkytis su pinigais nuo pat mažens“, – sako banko kasdienės bankininkystės vadovė.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Severa Augusta Lukošaitytė  
„Luminor“ komunikacijos projektų vadovė  
Tel.: +370 61143579  
el. p.: [severa.augusta.lukosaityte@luminorgroup.com](mailto:severa.augusta.lukosaityte@luminorgroup.com)